EU:n 2014 alkaneet Venäjän vastaiset talouspakotteet lohkaisivat Valion Joensuun tehtaalta miljoonan kilon vientimaan. Kesällä Valio vähensi tehtaalta yt-neuvottelujen jälkeen 15 työntekijää, mutta tuotanto on kasvanut ennalleen syksyllä käynnistyneen Japanin viennin ansiosta.

Mistä on kyse? Valion Joensuun tehdas vei ennen EU:n talouspakotteita Venäjälle juustoa noin miljoona kiloa vuodessa.

Syksyllä Joensuun juustolassa valmistettuja gouda-juustoja on alettu viedä meriteitse Japaniin.

Nyt Japanin vienti on jo määrällisesti korvannut hiipuneen Venäjän viennin.

Maitotuotteiden vienti Suomesta Venäjälle on hiipunut Euroopan Unionin Venäjän vastaisten talouspakotteiden myötä. Valion Joensuun tehtaalla talouspakotteet leikkasivat vuotuisesta viennistä noin miljoona juustokiloa.

Keväällä Valio päätyi yt-neuvotteluihin 13 toimipaikassa. Kesäkuussa kerrottiin tulos, Joensuun yksiköstä työ päättyi 15 ihmiseltä.

Mitä Joensuun tehtaalle ja Venäjän markkinoille kuuluu nyt?

– Hiljaista, Venäjän rintama on hiljainen, tehtaanjohtaja Petri Liukka kertoo.

Myös maitotiloilla on tiukkaa, kun tuottajahintoja on laskettu.

– Tilanne maitotiloilla on vaikea. Mitä tehtaalla voidaan tehdä, on nostaa tuotantotehokkuutta ja sitä kautta parantaa tulosta. Toivottavasti nyt on nähty se pohja, ettei alaspäin enää mentäisi, Liukka toivoo.

Venäjän takia maitoa riittää käsiteltäväksi niin Valiolla kuin muillakin alan toimijoilla. Joensuun tehtaalla onkin menossa ennätysvuosi maidonkäsittelyssä.

– Vastaanotettu maitomäärä on 250 miljoonaa litraa, määrä on noussut 50 miljoonaa litraa kolmessa vuodessa, Liukka kertaa.

Joensuuhun tulee raakamaitoa omien tuottajien lisäksi Lapinlahden meijeristä. Joensuussa pakataan myös muualla kypsytettyjä juustoja.

Myönteinen uutinen yksikön kannalta on, että vientiä on saatu auki toisaalla.

Nyt menee kontteja koko ajan Japanin kauppoihin. Petri Liukka

– Japanin kauppa on lähtenyt hyvin liikkeelle, se on korvannut käytännössä täysin Venäjän viennin meidän tehtaan osalta, Liukka kertoo.

Muutos on ollut nopea.

– Vienti Japaniin alkoi syyskuussa, viemme sinne gouda-juustoa. Se oli nopeaa: japanilaiset tutustuivat meidän tehtaaseen heinäkuussa ja valmistus alkoi syyskuussa. Nyt menee kontteja koko ajan Japanin kauppoihin, tehtaanjohtaja iloitsee.

Juustoja syövät Japanissa vain nuoret

Japaniin lähtee juustoa Joensuusta 50 000–100 000 kiloa viikossa.

– Se lähtee harkkoina, kuluttajapakattuja juustoja teemme vain kotimaahan, Liukka kertoo.

Käytännössä kuluttajat eivät siis voi ostaa Joensuussa valmistettua goudaa lähikaupastaan, vaan juusto menee suurtalouskäyttöön.

– Japanilainen ruokakulttuuri on erilainen kuin suomalainen, se menee varmaan pitsoihin ja erinäköisten paakkelsien päälle, Japanissa vieraillut tehtaanjohtaja arvelee.

Japanilainen makumaailma ja juustomaku poikkeavat Liukan mukaan selvästi suomalaisesta.

Se on nuorempi porukka, joka siellä ylipäänsä käyttää juustoa. Petri Liukka

– He ovat paljon mereneläviä syöviä ihmisiä, tykkäävät paljon kalasta ja ne makuvivahteet eivät ole meille tuttuja, Liukka kuvailee.

Liukka kertoo kuulleensa, että yli 50-vuotiaat japanilaiset eivät juuri juustoja syö.

– Se on nuorempi porukka, joka siellä ylipäänsä käyttää juustoa. Ja se on aina laktoositonta, heillä ei laktoosia siedetä.

Kypsien juustojen kuljetus Joensuusta Aasiaan tapahtuu meriteitse.

– Kylmäkontissa laivalla kestää 7–8 viikkoa, kun se on Japanissa. Harkkona kun viedään, maku ei siinä muutu.

Väkeä kutsuttu jo takaisin töihin

Uuden vientikohteen ansiosta tuotanto on Joensuussa kasvanut ja väkeä on kutsuttu takaisin töihin.

– Henkilöstömäärä on sama tai joulusesongin takia jopa enemmän kuin keväällä, Liukka laskee.

Pääluku tehtaalla on nyt noin 190 ihmistä, josta parisenkymmentä on sesonkityöläisiä.

Normaalituotanto Joensuussa tarkoittaa melkoisia määriä juustoa.

– 25 miljoonaa kiloa vuodessa. Siitä harkkoja noin 15 miljoonaa kiloa, kuluttajapakattuja tuotteita 8,5 miljoonaa kiloa, maitojauhetta tällä hetkellä noin viisi miljoonaa kiloa ja tuorejuuston osuus on kaksi miljoonaa kiloa, tehtaanjohtaja luettelee.

Kysyntä on Liukan mukaan kasvussa tuorejuustoissa ja gouda-tyyppisessä juustossa.

– Meillähän tehdään myös luomu-goudaa, se on saanut hyvän vastaanoton, Liukka kertoo.

Joensuusta lähtee juustoa kotimaan ja Japanin lisäksi muun muassa Yhdysvaltoihin, Belgiaan, Ruotsiin, Kyprokselle ja Turkkiin.

Millä juustola sitten pärjää maailmanmarkkinoilla tulevaisuudessa?

– Oma kehitystyö ja laatu ratkaisee - jos myyntiä halutaan, laadun on oltava aina kunnossa, siitä ollaan valmiita maksamaan, tehtaanjohtaja Petri Liukka tiivistää.